寄題閣皂陳元禮蒼玉軒
作者：曾丰
朝代：宋

paragraphs: 道山飛落江之瀕，山中草木海上春。
鴻濛盤成碧樹勢，沆瀣蒸出瓊芝津。
辟塵有許猶未愜，更著千百青嶙峋。
兩三也足况千百，后土不自珍其珍。
從坤受質外負直，與乾同體中含純。
表裏灑然相肖似，亭亭物外佳主人。
鳴珮琅琅夜步斗，握圭挺挺晨朝真。
音韻危梢壓霰砉，威儀峻節排風竣。
卷班歸洞門不鑰，世間望之自逡巡。
遼城翛翛鶴有道，葛陂矯矯龍何神。
主人與客俱變化，同爲玉皇案頭臣。
猶餘栖鳳未僊去，不有冥鴻孰情親。